ابان بن سعید

ابان بن سعیدبن العاص صحابی رسول کاتب وحی اور مکہ مکرمہ کے خاندان قریش کی سرکردہ شخصیت تھے۔

نام ونسب 
ابان نام، سلسلہ نسب یہ ہے، ابان بن سعید بن العاص بن امیہ بن عبد شمس بن عبد مناف بن قصی بن کلاب بن مرہ بن کعب بن لوی القرشی الاموی، ماں کا نام ہند بنت مغیرہ تھا، ان کا سلسلۂ نسب پانچویں پشت پر عبد مناف پر آنحضرت  سے مل جاتا ہے۔

زمانہ جاہلیت 
اسلام لانے کے قبل ابان بھی دوسرے اہل خاندان کی طرح آنحضرت  اورمسلمانوں کے سخت خلاف تھے ؛چنانچہ جب ان کے بھائی خالد اورعمرو مشرف بہ اسلام ہوئے تو انہوں نے اشعار میں اظہار ناراضی کیا، جس کا ایک شعریہ ہے۔
الالیت میتا بالظریبہ شاھد لمایفتری فی الدین عمروخالد
(کاش ظریبہ میں موت کی نیند سونے والا دیکھتا کہ عمرو اورخالد نے دین میں کیا افترا کیا ہے)
غزوۂ بدر میں مسلمانوں کے خلاف مشرکین کی حمایت میں اپنے بھائی عبیدہ اور عاص کے ساتھ لڑنے نکلے، عبیدہ اور عاص مسلمانوں کے ہاتھ سے مارے گئے ؛لیکن ابان بچ کر نکل گئے۔
صلح حدیبیہ کے موقع پر جب آنحضرت  نے عثمان غنی کو قریش کے پاس صلح کی گفت وشنید کے لیے بھیجا تو وہ ابان ہی کے یہاں مہمان ہوئے تھے، کیوں کہ یہ عثمان غنی کے عزیز تھے اور ان ہی نے ان کی حفاظت کی ذمہ داری لی تھی۔

راہب سے گفتگو 
گو وہ اسلام اور پیغمبر اسلام  کے خلاف تھے تاہم اصل حقیقت کی جستجو رہتی تھی۔ اور آنحضرت  کی نبوت کے بارہ میں واقف کاروں سے پوچھا کرتے تھے، اس وقت شام اصحاب علم وخبر کا مرکز تھا، یہ تجارت کے سلسلہ میں وہاں جایا کرتے تھے، ایک مرتبہ ایک راہب سے کہا کہ میں قبیلہ قریش سے تعلق رکھتا ہوں، اس قبیلہ کا ایک شخص اپنے کو خدا کا فرستادہ ظاہر کرتا ہے اور کہتا ہے کہ مجھ کو بھی خدا نے عیسی علیہ السلام اورموسیٰ علیہ السلام کی طرح نبی بناکر بھیجا ہے۔ راہب نے نام پوچھا، انہوں نے کہا محمد ، راہب نے صحف آسمانی کی رو سے نبی مبعوث کا سن اور نسب وغیرہ بتایا، ابان نے کہا یہ تمام باتیں تو اس شخص میں موجود ہیں، راہب نے کہا تو خدا کی قسم، وہ شخص عرب پر اقتدار حاصل کرنے کے بعد تمام دنیا پر چھاجائے گا، تم واپس جانا تو خدا کے اس نیک بندے تک میرا سلام پہنچادینا؛ چنانچہ ابان جب واپس ہوئے تو رنگ بدل چکا تھا اور اسلام اور مسلمانوں کے ساتھ وہ پرخاش باقی نہ رہی۔

اسلام و ہجرت 
کچھ دنوں تک آبائی مذہب کی لاج اورہم چشموں کی طعنہ زنی کے خیال سے خاموش رہے لیکن زیادہ دنوں تک جذبہ حق نہ دب سکا اور غزوہ خیبر سے پہلے مشرف بی اسلام ہو گئے اور اسلام کے بعد ہی ہجرت کی سعادت بھی حاصل کی۔،

کاتب وحی 
ابان بن سعید اُن صحابہٴ کرام میں سے ہیں، جن کو دربارِ رسالت مآب صلی اللہ علیہ وسلم میں بارہا کتابت کا شرف حاصل ہوا، اس کی صراحت عمر بن شبہ، ابوبکر بن ابی شیبہ، ابن عبدالبر، ابن الاثیر، ابن کثیر د مشقی، ابن سید الناس، عراقی، انصاری اور مسعودی وغیرہ نے کی ہے،

غزوات 
اسلام لانے کے بعد ہی آنحضرت  نے ایک سریہ کا امیر بناکر نجد روانہ کیا، وہاں سے کامیاب ہوکر واپس ہوئے تو خیبر فتح ہوچکا تھا، اسی وقت ابو ہریرہ بھی مہاجرین حبش کے ساتھ واپس ہوئے تھے، دونوں نے عرض کیا یا رسول اللہ خیبر کے مال غنیمت سے کچھ ہم لوگوں کو بھی مرحمت ہو، ان میں اور ابوہریرہ میں پہلے سے کچھ چشمک تھی، انہوں نے کہا یا رسول اللہ ان لوگوں کو نہ دیجئے، ابان کو غصہ آ گیا بولے پہاڑ کی بھیڑی اتری » (بلی سے چھوٹا ایک جانور)وہ بھی بولی!آنحضرت  نے دونوں کو خاموش کیا۔
نجد کی مہم کے علاوہ ان کو دوسرے سریوں کی امارت بھی عطا کی گئی۔

بحرین کی امارت 
علا بن حضرمی کو معزول کرنے کے بعد آنحضرت  نے ان کو بحرین کے بری اور بحری دونوں حصوں کا عامل مقرر کیا، آپ کی وفات تک یہ اپنے فرائض ذمہ داری سے انجام دیتے رہے، وفات کی خبر سن کر وہاں سے واپس ہوئے۔

خلافت صدیقی 
ابوبکر صدیق کی بیعت عام کے بعد قریش کے جو چند افراد کچھ دنوں تک ان کی بیعت سے دست کش رہے تھے، ان میں ایک ابان بھی تھے ؛لیکن جب بنو ہاشم نے بیعت کرلی، تو ان کو بھی کوئی عذر نہ ہوا، صدیق اکبر نے آنحضرت  کے کسی عامل کو معزول نہیں کیا تھا، ابان بھی آپ کے مقرر کردہ عامل تھے، اس لیے ان سے دوبارہ واپس جانے کی خواہش کی ؛لیکن انہوں نے یہ کہہ کر انکار کر دیا کہ میں آنحضرت  کے بعد کسی کا پیش کردہ عہدہ قبول نہیں کر سکتا، بعض روایتوں سے معلوم ہوتا ہے کہ زیادہ دنوں تک اس عہد پر قائم نہیں رہے اورخلیفۂ اول کے اصرار پر یمن کی گورنری قبول کرلی۔

وفات 
زمانہ وفات میں بہت اختلاف ہے، بعض روایتوں سے معلوم ہوتا ہے کہ ابوبکرصدیق کے آخر عہدِ خلافت میں جنگ اجنادین میں شہادت پائی، ابن اسحق کی روایت ہے کہ جنگ یرموک میں شہید ہوئے، ایک اور روایت سے پتہ چلتا ہے کہ عثمان کے عہدِ خلافت تک زندہ تھے اور مصحف عثمانی ان ہی کی نگرانی میں زید بن ثابت کاتب وحی نے لکھا تھا۔

حوالہ جات 

صحابہ
کاتبین وحی
مسلم تاریخی شخصیات
مسلم مذہبی شخصیات
نو مسلمین
صحابہ و صحابیات
خلافت راشدہ کی شخصیات
خلافت امویہ
ساتویں صدی کی عرب شخصیات
عرب بازنطینی جنگوں کی عرب شخصیات
بنو امیہ
Short description is different from Wikidata